**VÁLLALATGAZDASÁGTAN MESTERKÉPZÉSI SZAK**

**1. Az alapképzési szak megnevezése:** vállalatgazdaságtan (Business Economics)

**2. Az alapképzési szakon szerezhető végzettségi szint és a szakképzettség oklevélben szereplő megjelölése**

- végzettségi szint: mester- (magister, master; rövidítve: MSc-) fokozat

- szakképzettség: okleveles közgazdász vállalatgazdaság szakon

- a szakképzettség angol nyelvű megjelölése: Economist in Business Management

**3. Képzési terület:** gazdaságtudományok

**4. A mesterképzésbe történő belépésnél előzményként elfogadott szakok**

**4.1. Teljes kreditérték beszámításával vehető figyelembe:** a gazdálkodási és menedzsment és a pénzügy és számvitel alapképzési szak.

**4.2. A 9.3. pontban meghatározott kreditek teljesítésével elsősorban számításba:** a gazdaságtudományok képzési terület további alapképzési szakjai.

**4.3. A 9.3. pontban meghatározott kreditek teljesítésével vehetők figyelembe továbbá:** azok az alapképzési és mesterképzési szakok, illetve a felsőoktatásról szóló 1993. évi LXXX. törvény szerinti szakok, amelyeket a kredit megállapításának alapjául szolgáló ismeretek összevetése alapján a felsőoktatási intézmény kreditátviteli bizottsága elfogad.

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

- a szak orientációja: kiegyensúlyozott (40-60 százalék)

- a diplomamunka készítéséhez rendelt kreditérték: 15 kredit

- a szabadon választható tantárgyakhoz rendelhető minimális kreditérték: 6 kredit

**7. A szakképzettség képzési területek egységes osztályozási rendszere szerinti tanulmányi területi besorolása:** 345/0413

**8. A mesterképzési szak képzési célja és a szakmai kompetenciák**

A képzés célja alkalmazott gazdaságtani és üzleti ismeretekkel rendelkező közgazdászok képzése, akik képesek a hazai és nemzetközi gazdaság területén elsősorban a közép- és nagyvállalatok operatív szintű működtetésére, tevékenységének átfogó elemzésére, komplex fejlesztési feladatok megoldására, valamint - az ágazati sajátosságok figyelembevételével - a kapcsolódó pénzügyi folyamatok irányítására, elemzésére, a marketing és kereskedelmi tevékenység menedzselésére. A végzettek alkalmasak a hazai és a nemzetközi gazdasági élet különböző területein közép- és felsővezetői feladatok ellátására is. Felkészültek tanulmányaik doktori képzésben történő folytatására.

**8.1. Az elsajátítandó szakmai kompetenciák**

**8.1.1. A vállalatgazdaság szakon a közgazdász**

**a) tudása**

- Ismeri a termelő, szolgáltató gazdaság általános és specifikus jellemzőit, határait, legfontosabb fejlődési irányait, a szakterület kapcsolódását a közgazdasági és üzleti szakterületekhez.

- Részletekbe menően ismeri a gazdaságtudomány, illetve a gazdaság mikro és makro szerveződési szintjeinek fogalmait, elméleteit, folyamatait, jellemzőit és összefüggéseit, ismeri a kapcsolódó szakterületek terminológiáját. Jól ismeri az elméleti és az alkalmazott közgazdaságtan szókincsét, az írott és beszélt nyelvi kommunikáció sajátosságait anyanyelvén és legalább egy idegen nyelven.

- Ismeri és érti a szakterületén lejátszódó folyamatokat (a gazdálkodás, műszaki, logisztikai, kereskedelmi, biztonsági, jogszabályi feltételrendszerét, társadalmi beágyazottságát), a köztük lévő összefüggéseket.

- Ismeri az emberi jólét és a gazdaság, a gazdasági fejlődés kapcsolatát, a nemzetgazdaság kulturális relációit, kultúrákon átívelő szerepét és szociológiai hátterét, valamint a vállalatok társadalmi felelősségvállalásának jelentőségét és lehetőségeit.

- Érti a termelő/szolgáltató tevékenységet végző vállalkozások struktúráját, működését hazai, illetve nemzetközi kapcsolatrendszerét, információs és motivációs tényezőit, különös tekintettel az intézményi környezetre.

- Ismeri a gazdasági-társadalmi-ökológiai értelemben vett fenntartható gazdaságban megvalósuló innovatív fejlesztések alapelveit.

- Ismeri és alkalmazni is tudja a termelő, szolgáltató vállalkozásokban használt fontosabb informatikai eszközöket, módszereket, a digitalizáció vívmányainak vállalati gyakorlatba történő beépítését, valamint a legfontosabb precíziós műszaki megoldásokat.

- Ismeri a nemzetgazdaságban működő vállalatok, vállalkozások által megvalósítandó projektek, programok tervezési és vezetési szabályait, szakmai és etikai normáit.

- Ismeri a fejlesztések, beruházások megvalósításához szükséges finanszírozási források értékelését és pénzügyi megtérülési elemzések módjait.

- Érti a termelő/szolgáltató vállalkozások struktúráját, működését és kapcsolatrendszerét, a vállalkozások viselkedését meghatározó környezeti tényezőket, a gazdasági döntések tényezőit.

- Ismeri a korszerű vezetéselméleti és szervezetirányítási irányokat, korszerű vezetéselméleti és alkalmazott pszichológiai ismeretekkel rendelkezik.

- Részletekbe menően ismeri a termelő/szolgáltató vállalkozások működéséhez kapcsolódó hazai és európai uniós jogi szabályozást, a kapcsolódó szakpolitikákat és az etikai normákat.

- Ismeri a vállalatgazdaságtan sajátos kutatási módszereit, absztrakciós technikáit, az elvi kérdések gyakorlati vonatkozásainak kidolgozási módjait.

- Birtokában van a problémafelismerés, -megfogalmazás és -megoldás, az információgyűjtés és -feldolgozás korszerű, matematikai-statisztikai, ökonometriai módszereinek, ismeri azok korlátait is.

- Rendelkezik azon ismeretek körével, melyek szükségesek gazdálkodás- és szervezéstudományok képzési területen folyó doktori képzésbe való belépéshez.

**b) képességei**

- Képes a termelésben, szolgáltatásban érdekelt vállalkozások alapításával, működtetésével, megszüntetésével kapcsolatos elemző, döntés-előkészítő és döntéshozatali tevékenységek magas színvonalú ellátására.

- Képes a termelési folyamatok megszervezésére, ellenőrzésére, elemzésére és értékelésére, továbbá pénzintézeteknél, vállalatoknál pénzügyi elemzői, döntés-előkészítői és döntéshozatali feladatok ellátására.

- Munkája során együttműködik a kapcsolódó szakterületek képviselőivel. Nemzetközi, multikulturális környezetben is képes hatékony munkavégzésre.

- A gyakorlati tudás, tapasztalat megszerzését követően képes vállalkozást vezetni, összetett gazdálkodási folyamatokat tervezni, irányítani, az erőforrásokkal gazdálkodni.

- Képes innovációs, tervezési, fejlesztési és kutatási feladatok elvégzésére és irányítására, továbbá a kutatási eredmények gyakorlatban történő hasznosításának menedzselésére.

- Képes nagyméretű és összetett projektben, csoportos problémamegoldásban részt venni, vezetőként a tevékenységet vezetni, szervezni és értékelni.

- Képes eligazodni és szakmailag megalapozott véleményt alkotni a termelő, szolgáltató szektorhoz kapcsolódó hazai és nemzetközi gazdaságpolitikai, valamint társadalmi eseményekkel kapcsolatban.

- Képes a vállalati szféra működéséhez kapcsolódó korszerű informatikai eszközök, szoftverek alkalmazására, használatára, a digitalizáció vívmányainak vállalati gyakorlatba történő beépítésére, valamint szakszerű és hatékony szóbeli és írásbeli kommunikációra magyar és legalább egy idegen nyelven.

- Önálló, új következtetéseket, eredeti gondolatokat és megoldási módokat fogalmaz meg, képes az igényes elemzési, modellezési módszerek alkalmazására, komplex problémák megoldására irányuló stratégiák kialakítására, döntések meghozatalára, változó hazai és nemzetközi környezetben, illetve szervezeti kultúrában is.

- Sokoldalú, interdiszciplináris megközelítéssel azonosít speciális szakmai problémákat, feltárja és megfogalmazza az azok megoldásához szükséges részletes elméleti és gyakorlati hátteret.

- A közgazdaságtan és a vállalatgazdaságtan elméleteit és az azokkal összefüggő terminológiát a problémák megoldásakor innovatív módon alkalmazza.

- Magas szinten használja az alkalmazott közgazdaságtan ismeretközvetítési technikáit, és dolgozza fel a magyar és idegen nyelvű szakirodalmi forrásokat, rendelkezik a hatékony információkutatás, -feldolgozás ismereteivel. A vállalatgazdaságtan egyes résztémáiról önálló, szaktudományos formájú összefoglalókat, elemzéseket készít.

**c) attitűdje**

- Fejlett szakmai identitással, hivatástudattal rendelkezik, melyet a szakmai és szélesebb társadalmi közösség felé is vállal.

- Kritikusan viszonyul saját, illetve a beosztottak munkájához és magatartásához, innovatív és proaktív magatartást tanúsít a gazdasági problémák kezelésében. Törekszik tudásának és munkakapcsolatainak fejlesztésére, erre munkatársait és beosztottait is ösztönzi, segíti és támogatja.

- Kulturált, etikus és tárgyilagos értelmiségi hozzáállás jellemzi a személyekhez, illetve a társadalmi problémákhoz való viszonyulás során, munkájában figyel a szélesebb körű társadalmi, ágazati, regionális, nemzeti és európai értékekre. A nemzetgazdaság legfontosabb problémái kapcsán átlátja és képviseli az azokat meghatározó aktív állampolgári, műveltségi elemeket.

- Új, komplex megközelítést kívánó, stratégiai döntési helyzetekben, illetve nem várt élethelyzetekben is a jogszabályok és etikai normák teljes körű figyelembevételével hozza meg gazdasági döntését.

- Nyitott és befogadó a gazdaságtudomány és gyakorlat új eredményei iránt, továbbá azonosul a tudományos kutatás etikai szabályaival és normarendszerével.

- Nyitott mások eltérő véleményére, ha azok szakmai indokokkal kellően alátámasztottak, és hitelesen közvetíti szakmája összefoglaló és részletezett problémaköreit.

- Azonosul az élethosszig tartó tanulás koncepciójával, törekszik arra, hogy szakterülete legújabb eredményeit saját fejlődésének szolgálatába állítsa. Magáévá teszi azt az elvet, hogy a folyamatos szakmai szocializáció és a személyes tanulás a közjó szolgálatában áll.

**d) autonómiája és felelőssége**

- Szervezetpolitikai, stratégiai, irányítási szempontból jelentős területeken is önállóan választja ki és alkalmazza a releváns probléma-megoldási módszereket, önállóan lát el gazdasági elemző, döntés-előkészítő, tanácsadói feladatokat.

- Jelentős mértékű önállósággal végzi átfogó és speciális vállalatgazdaságtani kérdések végiggondolását és adott források alapján történő kidolgozását. Kialakított szakmai véleményét előre ismert döntési helyzetekben önállóan képviseli.

- Felelősséget vállal saját munkájáért, az általa irányított szervezetért, vállalkozásáért, az alkalmazottakért. Önállóan azonosítja, tervezi és szervezi saját és beosztottai szakmai és általános fejlődését, azokért felelősséget vállal és visel.

- Felelősen gondolkodik a gazdasági döntések környezeti és társadalmi hatásairól, valamint a nemzetgazdaságban működő vállalkozások társadalmi és környezeti felelősségvállalásáról.

- Bekapcsolódik kutatási és fejlesztési projektekbe, a projektcsoportban a cél elérése érdekében autonóm módon, a csoport többi tagjával együttműködve mozgósítja elméleti és gyakorlati tudását, képességeit.

**9. A mesterképzés jellemzői**

**9.1. Szakmai jellemzők**

A szakképzettséghez vezető tudományágak, szakterületek, amelyekből a szak felépül:

- Általános gazdaságtudományi és módszertani ismeretek (világgazdasági folyamatok, gazdasági jog, versenyjog, vezetés- és szervezéselmélet, gazdaságpolitika, kutatásmódszertan, ökonometria, gazdaságstatisztika, digitalizáció, üzleti informatika) 20-25 kredit;

- Üzleti és gazdaságtani ismeretek (vállalati gazdaságtan, vezetői gazdaságtan, vállalati pénzügyek, adózási ismeretek, vezetői számvitel, kontrolling, gazdasági elemzés, stratégiai menedzsment, marketing menedzsment, emberi erőforrás gazdálkodás, kereskedelemtan, tőzsdeismeretek) 35-40 kredit;

- Differenciált szakmai ismeretkör: alkalmazott gazdaságtani, gazdálkodási ismeretek ellátásilánc menedzsment, logisztika, minőségmenedzsment, ipargazdaságtan, szolgáltató szektor gazdaságtana, banküzemtan, vagyongazdálkodás és vagyonértékelés, projektmenedzsment, innovációmenedzsment, vállalati tervezés, integrált vállalatirányítási rendszerek) 35-45 kredit.

**9.2. A szakmai gyakorlat követelményei**

A szakmai gyakorlatot a diplomamunkához kapcsolódóan a képzés tanterve határozza meg.

**9.3. A 4.2. és 4.3. pont tekintetében a mesterképzési képzési ciklusba való belépés minimális feltételei:**

A mesterképzésbe való belépéshez szükséges minimális kreditek száma 30 kredit az alábbi területekről:

- módszertani ismeretek (matematika, statisztika) területéről 8 kredit;

- elméleti-gazdaságtani ismeretek (mikroökonómia, makroökonómia, pénzügytan) területéről 10 kredit;

- üzleti ismeretek (marketing, gazdasági jog, vállalatgazdaságtan, számvitel, vállalati pénzügy) területéről 12 kredit.